金刀坑迎將家待追漿坑十餘戶山農不至因題其壁
作者：黄庭堅
朝代：宋

paragraphs: 窮鄉阻地險，篁竹嘯夔魖。
惡少擅三窟，不承吏追呼。
老翁燕無凶，偃蹇坐里閭。
後生習聞見，官不禁權輿。
懷書斥長吏，持杖鏖公徒。
遂令五百里，化爲豺豕墟。
古來沈牛羊，檄水臣鰐魚。
猛虎剝文章，矧而民髮膚。
哀哉奉其身，曾不如鳥烏。
破家縣令手，南面天子除。
要能伐强梁，然後活惸孤。
屬爲民父母，未教忍先誅。
山川甚秀拔，人物亦詩書。
十室有忠信，此鄉何獨無。